## Naredba o homologaciji vozila kategorije L u pogledu kočenja

### NN 95/1998 (14.7.1998.), Naredba o homologaciji vozila kategorije L u pogledu kočenja

# DRŽAVNI ZAVOD ZA NORMIZACIJU I MJERITELJSTVO

Temeljem članka 13 stavak 2., članka 17 stavak 2. i članka 23 stavak
4. Zakona o normizaciji ("Narodne novine" broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O HOMOLOGACIJI VOZILA L U POGLEDU KOČENJA**

I. OPĆE

1. Vozila kategorija L moraju biti homologirana sukladno ovoj naredbi.

II. PODRUČJE PRIMJENE

2. Ova naredba odnosi se na kočenje motornih vozila kategorije L, koja
imaju dva ili tri kotača.

3. Odredbe ove naredbe ne odnose se na:

3.1. Na vozila čija najveća projektirana brzina nije veća od 25 km/h

3.2. Vozila prilagođena invalidnim vozačima (vozačima invalidima)

3.3. Vozila s najvećom dopuštenom masom većom od 1000 kg.

III. ZAHTJEVI

4. *Općenito*

4.1. Kočni uređaj

4.1.1.Kočni uređaj mora biti tako projektiran, izrađen i ugrađen
da omogući vozilu pri uobičajenoj uporabi da, usprkos vibracijama kojima
može biti izloženo udovoljava odredbama ove naredbe.

4.1.2. Posebice kočni uređaj mora biti tako projektiran, izrađen i ugrađen
da se osigura otpornost na utjecaj korozije i starenja čemu je uređaj izložen.

4.2. Zadaci kočnog uređaja

Kočni uređaj definiran u točki 2.3. Pravilnika ECE R 78.01 mora obavljati
sljedeće funkcije:

4.2.1. Radno kočenje

Radno kočenje mora omogućiti kontrolu gibanja vozila i njegovo sigurno,
brzo i učinkovito zaustavljanje pri bilo kojoj brzini i opterećenju i pri
bilo kojoj uzbrdici ili nizbrdici. Mora biti omogućena postupna promjena
ovoga kočnog učinka. Vozač mora moći postići taj kočni učinak sa svojeg
sjedala, bez pomicanja ruku s upravljača.

4.2.2. Pomoćno kočenje (ako je ugrađeno)

Pomoćno kočenje mora omogućiti zaustavljanje vozila na prihvatljivoj
udaljenosti u slučaju neispravnosti radnog kočenja. Mora biti omogućena
postupna promjena ovoga kočnog učinka. Vozač mora moći postići taj kočni
učinak sa svojeg sjedala, držeći pri tome najmanje jednu ruku na upravljaču.
U smislu ovih odredbi pretpostavlja se da se ne može istodobno pojaviti
više od jedne neispravnosti u sustavu radnog kočenja.

4.2.3. Parkirno kočenje (ako je ugrađeno)

Parkirno kočenje mora omogućiti zadržavanje vozila u mirovanju na uzbrdici
ili nizbrdici, čak i kad vozač nije prisutan, pri čemu se držanje radnih
dijelova kočnice u blokiranom stanju mora postići isključivo mehaničkim
uređajem. Vozač mora moći ostvariti taj kočni učinak sa svojeg sjedala.

5. *Značajke kočnih uređaja*

5.1. Svako vozilo kategorija L1
i L3mora biti
opremljeno s dva radna kočna uređaja, s nezavisnim aktivirajućim mehanizmima
i prijenosnim mehanizmima, pri čemu jedan uređaj djeluje najmanje na prednji
kotač, a drugi najmanje na stražnji kotač.

5.1.1. Dva radna kočna uređaja mogu imati zajedničku kočnicu dokle god
neispravnost na jednom kočnom uređaju ne utječe na značajke drugoga kočnog
uređaja. Određeni dijelovi kao što su same kočnice, kočni cilindri i njihovi
klipovi (s iznimkom brtvi), tlačne poluge i bregasti sklopovi kočnica,
ne smatraju se dijelovima podložnim lomu ako su dobro dimenzionirani, lako
pristupačni za održavanje i ako imaju dostatne sigurnosne značajke.

5.1.2. Parkirni kočni uređaj nije obvezatan.

5.2. Svako vozilo kategorije L4
mora biti opremljeno kočnim uređajima koji bi se zahtijevali kad takvo
vozilo ne bi imalo bočnu prikolicu; ako ti kočni uređaji omogućuju postizanje
zahtijevane razine značajki pri ispitivanju vozila s bočnom prikolicom,
tada se neće zahtijevati kočnica na kotaču bočne prikolice; parkirni kočni
uređaj nije obvezatan.

5.3. Svako vozilo kategorija L2 i
L5 mora biti
opremljeno:

5.3.1. s dva nezavisna radna kočna uređaja koji zajedno aktiviraju kočnice
na svim kotačima ili

5.3.2. s radnim kočnim uređajem koji djeluje na sve kotače i s pomoćnim
(u nuždi) kočnim uređajem koji može biti parkirna kočnica.

5.4. Osim toga, svako vozilo kategorije L5
mora biti opremljeno parkirnim kočnim uređajem koji djeluje na kotač ili
kotače najmanje jedne osovine. Parkirni kočni uređaj, koji može biti jedan
od dva uređaja navedena u točki 5.3.1., mora biti nezavisan uređaju koji
djeluje na drugu osovinu ili osovine.

5.5. Kočni uređaji moraju djelovati na kočne površine stalno pričvršćene
na kotače kruto ili s pomoću dijelova za koje ne postoji vjerojatnost da
će otkazati.

5.6. Sastavni dijelovi svih kočnih uređaja moraju biti, na mjestima
gdje su pričvršćeni za vozilo, tako osigurani da kočni uređaji neće otkazati
u svojem djelovanju pod uobičajenim radnim uvjetima.

5.7. Kočni uređaji moraju djelovati lako ako su ispravno podmazani i
namješteni.

5.7.1. Trošenje kočnica (kočnih obloga) mora se na lak način moći otkloniti
s pomoću ručnoga ili automatskog namještanja. Kočnice se moraju moći namještati
za učinkovito djelovanje (na učinkovitu radnu poziciju) dokle god se kočne
obloge ne istroše do stanja kad je potrebna njihova zamjena.

5.7.2. Aktivirajući mehanizam i sastavnice prijenosnog mehanizma i kočnica
moraju imati rezervu u hodu, takvu da kad se kočnice zagriju, a kočne obloge
postignu najveći dopušteni stupanj istrošenja, učinak kočenja bude osiguran
bez potrebe za neposrednim namještanjem.

5.7.3. Kad su ispravno namještene, sastavnice kočnog uređaja ne smiju,
za vrijeme djelovanja, dodirivati ništa osim predviđenih dijelova.

5.8. Kod kočnih uređaja s hidrauličkim prijenosnim mehanizmom, spremnici
rezervnog fluida moraju biti tako projektirani i izvedeni da se razina
rezervnog fluida može lako provjeriti.

IV. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 78 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 22. studenoga 1990.1,
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 78.01).

7. Pravilnik ECE R 78.01 u izvorniku dostupan je u Normoteci Državnog
zavoda za normizaciju i mjeriteljstvo.

V. HOMOLOGACIJA VOZILA

8. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 78.01.

VI. PROVJERA SUKLADNOSTI

9. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 56/98).

VII. PRIMJENA

10. Danom stupanja na snagu ove naredbe prestaje važiti Naredba o obveznoj
homologaciji bicikala s motorom i motocikala što se tiče kočenja ("Narodne
novine" br. 53/91).

11. Ova naredba stupa na snagu osmog dana nakon objave u "Narodnim novinama".

Klasa: 011-02/98-02/18
Urbroj: 558-04/7-98-1
Zagreb, 15. svibnja 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_\_\_
1 ECE
dokumenti u kojima je objavljen tekst Pravilnika:

E/ECE/324 - E/ECE/TRANS/505Rev. 1/ Ad. 77 (Izvornik Pravilnika, stupio
na snagu 15. listopada 1990.)

E/ECE/324 - E/ECE/TRANS/505Rev. 1/Ad. 77/Amned. 1 (Dopuna 1, stupila
na snagu 22. studenoga 1990.)

Naredba, NN 95/1998-1323